KOMISIJOS SPRENDIMAS
2006 m. rugsėjo 12 d.
nustatantis Bendrijos paramos kaimo plėtrai sumų metinį paskirstymą valstybėms narėms 2007 m. sausio 1 d.-2013 m. gruodžio 31 d.
(pranešta dokumentu Nr. C(2006) 4024)
(2006/636/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 69 straipsnio 4 dalį,
kadangi:
(1)
Tarybos sprendime 2006/493/EB (2) nustatyta Bendrijos paramos kaimo plėtrai suma 2007 m. sausio 1 d.-2013 m. gruodžio 31 d., jos metinis paskirstymas ir mažiausia suma, skiriama regionams, atitinkantiems reikalavimus pagal konvergencijos tikslą.
(2)
2007-2013 m. finansinių perspektyvų, dėl kurių buvo susitarta 2005 m. gruodžio mėn. Europos Vadovų Taryboje, 40 punkte nustatyta didžiausia iš sanglaudos rėmimo fondo pervedamų lėšų riba.
(3)
Pagal Reglamento (EB) Nr. 1698/2005 69 straipsnio 4 dalį Bendrijos paramos kaimo plėtrai sumų metinis paskirstymas valstybėms narėms atliekamas atėmus Komisijos techninei pagalbai skirtas lėšas ir atsižvelgiant į sumas, skiriamas regionams, atitinkantiems reikalavimus pagal konvergencijos tikslą, į atliktos veiklos rezultatus ir į konkrečias situacijas ir poreikius, grindžiamus objektyviais kriterijais. Pagal Reglamento (EB) Nr. 1698/2005 69 straipsnio 3 dalį šioms sumoms turėtų būti taikomas metinis 2 % indeksavimas, o pagal to straipsnio 5 dalį be šių sumų valstybės narės programavimo tikslais turi atsižvelgti į dėl moduliavimo susidarančias sumas, kaip nustatyta 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (3) 12 straipsnio 2 dalyje.
(4)
Visi 2007-2013 biudžetinių metų pervedimai iš Europos žemės ūkio garantijų fondo į EŽŪFKP pagal 2003 m. rugsėjo 29 d. Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (4), 10 straipsnio 2 dalį, 143d straipsnį ir 143e straipsnį yra nustatyti Komisijos sprendime 2006/410/EB (5). Kaimo plėtros programavimo tikslais tos sumos turėtų būti pridėtos prie kasmet valstybėms narėms paskirstomų sumų, vadovaujantis Reglamento (EB) Nr. 1782/2003 10 straipsnio 3 ir 4 dalyse nustatytu metodu. Metinis sumų, susidariusių dėl Reglamento (EB) Nr. 1782/2003 10 straipsnio 1 dalyje nustatyto moduliavimo, paskirstymas valstybėms narėms yra nustatytas Komisijos sprendime 2006/588/EB (6).
(5)
Į metinį paskirstymą neturėtų būt įtrauktos Bulgarijai ir Rumunijai skirtos sumos, nes šių šalių Stojimo sutartis dar neįsigaliojo. Po šių šalių Stojimo sutarties įsigaliojimo metinis paskirstymas turėtų būti atitinkamai iš dalies pakeistas, kad būtų įtrauktos šioms šalims skiriamos sumos,
PRIĖMĖ ŠĮ SPRENDIMĄ:
1 straipsnis
Bendrijos paramos kaimo plėtrai asignavimų įsipareigojimų metinis paskirstymas valstybėms narėms 2007 m. sausio 1 d.-2013 m. gruodžio 31 d., kaip nurodyta Reglamento (EB) Nr. 1698/2005 69 straipsnyje, nustatomas šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugsėjo 12 d.